
              MÉLYKÚT VÁROS POLGÁRMESTERE

                          6449 Mélykút, Petőfi tér 1.

                  Telefon: 06-77/560-001; 06-77/560-034

                       E-mail: hivatal@melykut.hu
                                                         KRID kód: 404154707

Ikt. szám: 6186-2/2026.

ELŐTERJESZTÉS

MÉLYKÚT VÁROS ÖNKORMÁNYZAT KÉPVISELŐ-TESTÜLETÉNEK
2026. szeptember 29. napján tartandó ülésére.

Tárgy: Döntés a Bursa Hungarica Felsőoktatási Önkormányzati Ösztöndíjpályázat 2027. évi pályázati fordulójához történő csatlakozásról. 
Az előterjesztést készítette: Lajdi-Illés Genovéva Olga vezető-főtanácsos 
Az előterjesztés készítésében közreműködött: Dr. Vörös-Börcsök Tímea jegyző
Melléklet: 3 db

· „A” típusú pályázati kiírás tervezete,
· „B” típusú pályázati kiírás tervezete,
· Bursa Hungarica Felsőoktatási Önkormányzati Ösztöndíjrendszer 2027. évi tájékoztató csomagja – Általános tájékoztató, Eljárásrend - Általános Szerződési Feltételek a csatlakozó önkormányzatok számára és mellékletei.
Döntési javaslatok száma: 1 db
Véleményezi: 
Humánpolitikai és Ügyrendi Bizottság


Pénzügyi és Gazdasági Bizottság
A határozati-javaslat elfogadásához egyszerű többség szükséges. 

Törvényességi észrevételem nincs.

Dr. Vörös-Börcsök Tímea 

jegyző
Tisztelt Képviselő-testület!

A felsőoktatási szociális ösztöndíjrendszer az esélyteremtés érdekében a hátrányos helyzetű, szociálisan rászoruló fiatalok számára is elérhetővé kívánja tenni a felsőoktatásban való részvételt. E cél elérésének érdekében Magyarország Kormánya mind központi költségvetési, mind pedig önkormányzati forrásokat is mobilizálni kíván. Az Oktatási és Gyermekügyi Minisztérium megbízásából a Nemzeti Kulturális Támogatáskezelő nyílt pályázat keretében meghirdette a Bursa Hungarica Felsőoktatási Önkormányzati Ösztöndíjrendszer 2027. évi pályázati fordulóját.

A Bursa Hungarica Felsőoktatási Önkormányzati Ösztöndíjrendszer (továbbiakban: Bursa Hungarica Ösztöndíjrendszer) jogszabályi hátteréül a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007.(III.26.) Kormányrendelet (továbbiakban: Kormányrendelet), valamint a nemzeti felsőoktatásról szóló 2011. évi CCIV. törvény (a továbbiakban: Nftv.) szolgál.
 A települési önkormányzatok a Bursa Hungarica Ösztöndíjrendszer 2027. évi fordulójának eljárásrendjében és az Általános Szerződési Feltételekben rögzítettek szerint csatlakozhatnak a Bursa Hungarica Ösztöndíjrendszerhez és írhatják ki a pályázatokat.
A Bursa Hungarica Ösztöndíjrendszer többszintű támogatási rendszer, amelynek pénzügyi fedezeteként három forrás szolgál:

1. A települési önkormányzatok által nyújtott támogatás: a Bursa Hungarica Ösztöndíjrendszer célja, hogy a szociális támogatási rendszerben azon a szinten történjen a döntéshozatal, ahol a legtöbb ismerettel rendelkeznek a rászorultság elbírálásához. Ennek megfelelően az önkormányzat által évente kiírt Bursa Hungarica Ösztöndíjpályázat helyben kerül elbírálásra. A támogatás havi összegét pályázónként állapítja meg az önkormányzat.
2. A vármegyei önkormányzatok által nyújtott támogatás: a vármegyei önkormányzat tetszőleges összeggel kiegészítheti a települési önkormányzat által támogatott pályázó vagy pályázók számára megítélt, települési önkormányzati forrásból fedezendő ösztöndíj összegét. 

3. Intézményi támogatás: az Oktatási és Gyermekügyi Minisztérium (továbbiakban: Minisztérium) a felsőoktatásban már tanuló vagy a továbbiakban tanulni kívánó, szociálisan hátrányos helyzetű fiatalok támogatásához oly módon kíván hozzájárulni, hogy a települési (és a vármegyei) önkormányzat által megállapított támogatási összeget az önkormányzati támogatással megegyező mértékben – a Kormányrendelet 18. § (5) bekezdése szerint a Minisztérium hivatalos honlapján évenként közzétett értékhatárig – kiegészíti. A tájékoztató megjelenésének időpontjában hatályos összeghatár 5.000 Ft/fő/hó. 
A települési önkormányzatok számára a Bursa Hungarica Ösztöndíjrendszerben való részvétel önkéntes. A csatlakozás egyben a Bursa Hungarica Elektronikus Pályázatkezelési és Együttműködési Rendszerhez (a továbbiakban: EPER–Bursa rendszer) történő csatlakozást is magában foglalja, azaz a rendszer használata kötelező a pályázat lebonyolításában részt vevő önkormányzatok részére. Kizárólag az Nemzeti Kulturális Támogatáskezelőn keresztül valósulhat meg a „Nyilatkozat a csatlakozásról, valamint az elektronikus adatbázis használatáról” dokumentum aláírásával. A csatlakozási nyilatkozat beküldési határideje 2026. szeptember 30. (postabélyegző). Az előterjesztés mellékleteként csatolásra került a Bursa Hungarica Felsőoktatási Ösztöndíjrendszer 2027. évi fordulójának eljárásrendje - Általános Szerződési Feltételek a csatlakozó önkormányzatok számára című dokumentum, továbbá annak mellékletei, valamint a 3. melléklet alapján már az önkormányzatra aktualizálva elkészített pályázati kiírások tervezete. 

A Bursa Hungarica ösztöndíjnak két típusa van:

· "A" típusú ösztöndíjra jelentkezhetnek azok az önkormányzat területén lakóhellyel rendelkező, hátrányos szociális helyzetű hallgatók, akik az Nftv. 1. mellékletében szereplő felsőoktatási intézményben (felsőoktatási hallgatói jogviszony keretében) teljes idejű (nappali munkarend) alapfokozatot és szakképzettséget eredményező alapképzésben, mesterfokozatot és szakképzettséget eredményező mesterképzésben, osztatlan képzésben vagy felsőoktatási szakképzésben folytatják tanulmányaikat. Az ösztöndíjra pályázhatnak a 2026 szeptemberében felsőoktatási tanulmányaik utolsó évét megkezdő hallgatók is azzal, hogy amennyiben az ösztöndíjas hallgatói jogviszonya 2027 őszén már nem áll fenn, úgy a 2027/2028. tanév első félévére eső ösztöndíj már nem kerül folyósításra. Az ösztöndíjra pályázatot nyújthatnak be azok a hallgatók is, akiknek a hallgatói jogviszonya a felsőoktatási intézményben a pályázás időpontjában szünetel. Az ösztöndíj folyósításának feltétele, hogy a 2026/2027. tanév második félévére a beiratkozott hallgató aktív hallgatói jogviszonnyal rendelkezzen.

· "B" típusú ösztöndíjra jelentkezhetnek azok az önkormányzat területén lakóhellyel rendelkező, hátrányos szociális helyzetű tanulók, akik a 2026/2027. tanévben utolsó éves, érettségi előtt álló középiskolás, illetve felsőfokú végzettséggel nem rendelkező, felsőoktatási intézménybe felvételt még nem nyert, érettségizett pályázók, akik a 2027/2028. tanévtől kezdődően az Nftv 1. mellékletében szereplő felsőoktatási intézményben teljes idejű (nappali munkarend) alapképzésben, osztatlan képzésben vagy felsőoktatási szakképzésben kívánnak részt venni. A „B” típusú pályázatra jelentkezők közül csak azok részesülhetnek ösztöndíjban, akik a 2027. évi általános felvételi eljárásban először nyernek felvételt felsőoktatási intézménybe és tanulmányaikat a 2027/2028. tanévben ténylegesen megkezdik.
Az ösztöndíj időtartama: 
· „A” típusú pályázat esetében 10 hónap, azaz két egymást követő tanulmányi félévben félévenként legfeljebb 5 hónap (a továbbiakban: Bursa tanulmányi félév) (a 2026/2027. tanév II. féléve és a 2027/2028. tanév I. féléve).
· „B” típusú pályázat esetében 3x10 hónap, azaz hat egymást követő Bursa tanulmányi félév (a 2027/2028. a 2028/2029. és a 2029/2030. tanév).
A pályázat kiírásának határideje a települési önkormányzatoknál: 2026. október 5. napja, a pályázatok benyújtásának határideje 2026. november 5. napja.
T. Képviselő-testület!

A csatlakozásról szóló döntés a későbbiekre vonatkozóan anyagi kötelezettségvállalást is jelent majd, mely először a 2027. évi költségvetési évet érinti. Tájékoztatom a T. Képviselő-testületet arról, hogy 2016. évben erre a célra elkülönített keretösszeg 750.000, - Ft, 2017-ben és 2018-ban 1.000.000,- Ft, 2019-ben 1.200.000,- Ft, 2020-ban, 2021-ben, 2022-ben és 2023. években 1.500.000,- Ft, 2024. évben 2.000.000,- Ft, valamint 2025. és 2026. években 2.500.000,- Ft volt. Az elmúlt években mind a felsőoktatási intézményekben, mind a közoktatásban tanulmányokat folytató mélykúti fiatalokat támogatta az önkormányzat, bár tapasztalatható, hogy az utóbbi években csökken a benyújtott pályázatok száma. A 2024. évben 13 db, 2025. évben 11 db pályázat érkezett, melyből mindegyik megfelelt a formai és tartalmi követelményeknek. 
A rászoruló továbbtanulók támogatása érdekében javasolom, hogy Mélykút Város Önkormányzat a 2027. évben is csatlakozzon a Bursa Hungarica Ösztöndíjrendszerhez, ugyanakkor a jelenlegi gazdasági környezetben szükségesnek látom az önkormányzati források szigorú priorizálását. Mint ahogyan az már fentebb említésre került, a Bursa Hungarica Ösztöndíjrendszer fenntartása önként vállalt feladatát jelenti az önkormányzatnak, ezért annak érdekében, hogy a kötelezően ellátandó közfeladatok finanszírozása ne sérüljön, a szóban forgó célra jelen helyzetben egy mérsékeltebb keretösszeg biztosítását tartom indokoltnak és szükségszerűnek. A települések költségvetési rendeleteit áttekintve kigyűjtöttük néhány – hasonló nagyságú lakosságszámmal bíró - települési önkormányzat ezen célra biztosított keretösszegének nagyságát. Eszerint

Balatonboglár Város Önkormányzata
2.000.000,- Ft,

Balatonfűzfő Város Önkormányzata

   700.000,- Ft (Bursa Hungarica Ösztöndíjpályázat és Arany János Tehetséggondozó Program együttesen),

Bátaszék Város Önkormányzata

   500.000,- Ft,


Harkány Város Önkormányzata

   500.000,- Ft,


Letenye Város Önkormányzata

   400.000,- Ft,


Pusztaszabolcs Város Önkormányzata
   200.000- Ft,


Zsámbék Város Önkormányzata

 1.750.000,- Ft

előirányzatot biztosít(ott) 2026. évben erre a célra.

Nagyobb városok esetén a számok az alábbiak szerint alakulnak:

Budakalász Város Önkormányzata

  562.500,- Ft,


Budapest Főváros IX. kerület Ferencváros Önkormányzata

2.125.000,- Ft,


Dombóvár Város Önkormányzata

4.725.000,- Ft,


Gárdony Város Önkormányzata
 
   985.000,- Ft,

Gyula Város Önkormányzata


2.730.000,- Ft,


Keszthely Város Önkormányzata

2.000.000,- Ft,


Mátészalka Város Önkormányzata

5.630.000,- Ft,


Pásztó Város Önkormányzata

   500.000,- Ft,


Pécel Város Önkormányzata


2.550.000,- Ft,


Ráckeve Város Önkormányzata

   300.000,- Ft,


Soltvadkert Város Önkormányzata

2.100.000,- Ft,


Tapolca Város Önkormányzata

4.000.000,- Ft.


Kérem a T. Képviselő-testületet a határozati-javaslat elfogadására! 
Mélykút, 2026. szeptember 17. 

Kovács Tamás


polgármester
HATÁROZATI-JAVASLAT
……. /2026. (IX.29.)Kt. számú



HATÁROZAT
Csatlakozás a Bursa Hungarica Felsőoktatási 
Önkormányzati Ösztöndíjpályázat 2027. évi 

fordulójához.
1. Mélykút Város Önkormányzat Képviselő-testülete úgy dönt, hogy csatlakozik a Bursa Hungarica Felsőoktatási Önkormányzati Ösztöndíjpályázat 2027. évi fordulójához, mely célra 1.000.000 Ft keretösszeg fedezetet biztosít a 2027. évi önkormányzati költségvetés terhére. 
2. A Képviselő-testület kötelezettséget vállal arra, hogy a pályázatok kiírása, elbírálása és az önkormányzat által nyújtott támogatás összegének továbbítása során az Általános Szerződési Feltételekben foglaltaknak megfelelően jár el.

3. A Képviselő-testület felkéri a polgármestert, hogy a jegyző útján gondoskodjon az 1. pontban szereplő összeg fedezetének tervezéséről a 2027. évi önkormányzati költségvetés összeállítása során.
4. A Képviselő-testület felhatalmazza a polgármestert az önkormányzati csatlakozási nyilatkozat aláírására, valamint felkéri a pályázatok kiírására. 

Felelős: Dr. Vörös-Börcsök Tímea jegyző (3. ponthoz) 
Kovács Tamás polgármester (4. ponthoz)
Határidő: 2027. évi költségvetési rendelet elfogadása (3. ponthoz)

2026. szeptember 30. (4. ponthoz) 
